Og prisen for årets kvindelige hovedrolle går til... Slutningen på den sætning kender vi ikke endnu, men med nordjyske briller på kan man håbe, at det bliver Marie Knudsen Fogh. I går blev nomineringerne til Årets Reumert offentliggjort, og her var Marie Knudsen Fogh, der er skuespiller på Aalborg Teater, på listen. Hun er nomineret i kategorien årets kvindelige hovedrolle for sin rolle i 'Hvem er bange for Virginia Woolf'. Takketale eller ej Marie Knudsen Fogh er før blevet hædret ved Årets Reumert. I 2016 modtog hun en talentpris, som er en pris, der gives til en række unge lovende scenekunstnere, men det er første gang, hun er nomineret i hovedrolle-kategorien. - Det er ret vildt. Jeg er meget overvældet og taknemmelig, siger Marie Knudsen Fogh. Hun fortæller, at arbejdet med netop denne rolle har været et hårdt og krævende arbejde, og derfor er hun særligt glad for, at det er den, der har indbragt en nominering. Hvordan vinderchancerne er, tør hun ikke spå om: - Skal jeg skrive en takketale? Tør jeg overhovedet det? Man risikerer jo at brænde inde med den, så jeg ved det ikke. Hvis jeg vinder, holder jeg en ordentlig fest, og så skal jeg nok på arbejde dagen efter. Endnu en nominering Det er ikke bare Marie Knudsen Fogh, der kan hive en Reumert til de nordjyske teatre. I kategorien for årets kvindelige ensemblerolle er Lone Rødbroe fra Vendsyssel Teater nomineret. Lone Rødbroe optræder på flere af landets teatre, men det er hendes rolle i 'Romeo og Julie' på Vendsyssel Teater, der har givet nomineringen. Om, det bliver til nogen nordjyske priser, afgøres 12. juni, hvor Årets Reumert afholdes i Odense.

Opsummering:
En Reumert-pris er noget af det ypperligste, man kan opnå indenfor dansk scenekunst, og i år kan hele to priser gå til skuespillerinder i det nordjyske.